Απόφαση της Επιτροπής

της 6ης Ιουνίου 2001

για τη σύσταση της ευρωπαϊκής επιτροπής κινητών αξιών

[κοινοποιηθείσα υπό τον αριθμό Ε(2001) 1493]

(Κείμενο που παρουσιάζει ενδιαφέρον για τον ΕΟΧ)

(2001/528/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

Εκτιμώντας τα ακόλουθα:

(1) Η ελεύθερη παροχή υπηρεσιών και η ελεύθερη κυκλοφορία των κεφαλαίων αποτελούν στόχους προτεραιότητας της Ευρωπαϊκής Κοινότητας, όπως αναφέρεται στα άρθρα 49 και 56 της συνθήκης.

(2) Η οικοδόμηση μιας γνήσιας εσωτερικής αγοράς χρηματοπιστωτικών υπηρεσιών σύμφωνα με την αρχή της ελεύθερης οικονομίας με ελεύθερο ανταγωνισμό είναι αποφασιστικής σημασίας για την αύξηση της οικονομικής ανάπτυξης και της δημιουργίας απασχόλησης στην Κοινότητα.

(3) Το πρόγραμμα δράσης της Επιτροπής για τις χρηματοπιστωτικές υπηρεσίες(1) αναφέρεται σε μια σειρά μέτρων που απαιτούνται για την ολοκλήρωση της ενιαίας αγοράς χρηματοπιστωτικών αγορών και τονίζει την αναγκαιότητα της σύστασης μιας επιτροπής κινητών αξιών η οποία θα συμβάλει στην εκπόνηση της κοινοτικής νομοθεσίας στον τομέα των κινητών αξιών.

(4) Κατά τη σύνοδο της Λισαβόνας το Μάρτιο του 2000, το Ευρωπαϊκό Συμβούλιο ζήτησε την εφαρμογή του εν λόγω προγράμματος δράσης μέχρι το 2005.

(5) Στις 17 Ιουλίου 2000, το Συμβούλιο συνέστησε την "επιτροπή σοφών" για τη ρύθμιση των ευρωπαϊκών αγορών κινητών αξιών.

(6) Στην τελική της έκθεση, η επιτροπή σοφών ζήτησε τη σύσταση δύο συμβουλευτικών επιτροπών, της ευρωπαϊκής επιτροπής κινητών αξιών, η οποία απαρτίζεται από υψηλού επιπέδου εκπροσώπους των κρατών μελών, και της Ευρωπαϊκής επιτροπής ρυθμιστικών αρχών των αγορών κινητών αξιών, η οποία απαρτίζεται από ανώτερους υπαλλήλους των εθνικών δημόσιων αρχών που είναι αρμόδιες στον τομέα των κινητών αξιών προκειμένου, μεταξύ άλλων, να παρέχουν συμβουλές στην Επιτροπή.

(7) Στο ψήφισμα του για την αποτελεσματικότερη ρύθμιση των αγορών κινητών αξιών στην Ευρωπαϊκή Ένωση, το Ευρωπαϊκό Συμβούλιο της Στοκχόλμης χαιρέτισε την πρόθεση της Επιτροπής να προβεί αμέσως στη σύσταση μιας επιτροπής κινητών αξιών από υψηλόβαθμους υπαλλήλους των κρατών μελών υπό την προεδρία της Επιτροπής.

(8) Η τελική έκθεση της επιτροπής σοφών τόνιζε ότι θα απαιτηθεί η λήψη εκτελεστικών μέτρων για την εφαρμογή των οδηγιών ή κανονισμών που θα εκδοθούν προκειμένου να ληφθούν υπόψη οι νέες εξελίξεις στις χρηματοπιστωτικές αγορές.

(9) Η ευρωπαϊκή επιτροπή κινητών αξιών πρέπει να αποτελέσει όργανο προβληματισμού, διαλόγου και παροχής συμβουλών στην Επιτροπή σε ό,τι αφορά τον τομέα των κινητών αξιών.

(10) Η ευρωπαϊκή επιτροπή κινητών αξιών πρέπει να καταρτίσει τον εσωτερικό κανονισμό της.

(11) Με την παρούσα απόφαση συγκροτείται η ευρωπαϊκή επιτροπή κινητών αξιών υπό τη συμβουλευτική της ιδιότητα. Με την επιφύλαξη των ειδικών νομοθετικών πράξεων που προτείνονται από την Επιτροπή και εγκρίνονται από το Ευρωπαϊκό Κοινοβούλιο και Συμβούλιο, η επιτροπή κινητών αξιών θα λειτουργεί επίσης ως επιτροπή κανονιστικών ρυθμίσεων σύμφωνα με την απόφαση του 1999 για την διαδικασία επιτροπών, προκειμένου να επικουρεί την Επιτροπή όταν λαμβάνει αποφάσεις για εκτελεστικά μέτρα δυνάμει του άρθρου 202 της συνθήκης ΕΚ,

ΑΠΟΦΑΣΙΖΕΙ:

Άρθρο 1

Με την παρούσα απόφαση συγκροτείται επιτροπή για τις κινητές αξίες στην Κοινότητα, υπό τον τίτλο "ευρωπαϊκή επιτροπή κινητών αξιών" (στο εξής "επιτροπή").

Άρθρο 2

Αποστολή της επιτροπής είναι να παρέχει συμβουλές στην Επιτροπή τόσο για θέματα πολιτικής όσο και για την κατάρτιση σχεδίων νομοθετικών προτάσεων της Επιτροπής στον τομέα των κινητών αξιών.

Άρθρο 3

Η επιτροπή απαρτίζεται από υψηλού επιπέδου εκπροσώπους των κρατών μελών και προεδρεύεται από εκπρόσωπο της Επιτροπής.

Ο πρόεδρος της ευρωπαϊκής επιτροπής ρυθμιστικών αρχών των αγορών κινητών αξιών που συστάθηκε με την απόφαση 2001/527/ΕΚ της Επιτροπής(2), συμμετέχει στις συνεδριάσεις της επιτροπής ως παρατηρητής.

Η επιτροπή δύναται να καλεί εμπειρογνώμονες και παρατηρητές στις συνεδριάσεις της.

Άρθρο 4

Η επιτροπή δύναται να συγκροτεί ομάδες εργασίας.

Άρθρο 5

Η επιτροπή καταρτίζει τον εσωτερικό της κανονισμό.

Τη γραμματεία της επιτροπής παρέχει η Επιτροπή.

Άρθρο 6

Η επιτροπή αναλαμβάνει τα καθήκοντά της από τις 7 Ιουνίου 2001.

Βρυξέλλες, 6 Ιουνίου 2001.

Για την Επιτροπή

Frederik Bolkestein

Μέλος της Επιτροπής

(1) COM(1999) 232 τελικό.

(2) Βλέπε σελίδα 43 της παρούσας Επίσημης Εφημερίδας.